
****

**ANIJA VALLA**

**2025. AASTA EELARVE SELETUSKIRI**

Kehra 2025

Sisukord

[1. Sissejuhatus 3](#_Toc184416933)

[2. Põhitegevuse tulud 4](#_Toc184416934)

[2.1. Maksutulud 5](#_Toc184416935)

[2.2. Tulud kaupade ja teenuste müügist 5](#_Toc184416936)

[2.3. Saadud toetused 7](#_Toc184416937)

[2.4. Muud tulud 9](#_Toc184416938)

[3. Põhitegevuse kulud 9](#_Toc184416939)

[3.1. Antavad toetused füüsilistele isikutele 10](#_Toc184416940)

[3.2. Antavad toetused juriidilistele isikutele 11](#_Toc184416941)

[3.3. Muud tegevuskulud 12](#_Toc184416942)

[3.3.1. Üldvalitsemise kulud 13](#_Toc184416943)

[3.3.2. Avalik kord ja julgeolek 13](#_Toc184416944)

[3.3.3. Majandus 14](#_Toc184416945)

[3.3.4. Keskkonnakaitse 14](#_Toc184416946)

[3.3.5. Elamu- ja kommunaalmajandus, tervishoid 15](#_Toc184416947)

[3.3.6. Vaba aeg, kultuur ja sport 15](#_Toc184416948)

[3.3.7. Haridus 16](#_Toc184416949)

[3.3.8. Sotsiaalne kaitse 17](#_Toc184416950)

[4. Investeerimistegevus 18](#_Toc184416951)

[4.1. Investeeringuobjektid 19](#_Toc184416952)

[4.2. Antavad ja saadavad toetused põhivara soetusteks 20](#_Toc184416953)

[5. Finantseerimistegevus 20](#_Toc184416954)

[5.1. Laenud 20](#_Toc184416955)

[5.2. Pikaajalised kohustused 21](#_Toc184416956)

[5.3. Finantseerimistegevuse koond 21](#_Toc184416957)

[6. Likviidsete varade muutus 22](#_Toc184416958)

[7. Netovõlakoormus 22](#_Toc184416959)

# Sissejuhatus

Anija valla eelarve koostamise aluseks on Anija valla põhimäärus, arengukava ja eelarvestrateegia aastateks 2023-2028 ning valla teede ja tänavate teehoiukava, kohaliku omavalitsuse üksuse finantsjuhtimise seadus (edaspidi KOFS), kohaliku omavalitsuse korralduse seadus (edaspidi KOKS) ning Anja valla finantsjuhtimise kord.

Igal kohalikul maavalitsusel on iseseisev eelarve, mille kujundamise alused ja kord on sätestatud KOFS-ga. Regionaal- ja Põllumajandusministeerium töötab välja kohalike omavalitsuste rahastamise (sh maksutulud, tasandus- ja toetusfondi jaotus) ja finantsjuhtimise põhimõtted.

Anija valla eelarve koostatakse tekkepõhise arvestuspõhimõtte alusel. Eelarves kajastatakse tehingud vastavalt nende toimumisele, sõltumata sellest, millal nende eest raha laekub või välja makstakse. Käesolev eelarve on Anija valla 2025. aasta raha ja muu finantsvara sissetulekute ja väljaminekute plaan. Eelarve koosneb viiest osast: põhitegevuse tulud, põhitegevuse kulud, investeerimistegevus, finantseerimistegevus ja likviidsete varade muutus.

2025. aastaks on vallal kolm prioriteeti:

* jätkusuutlik eelarvepositsioon;
* Euroopa Liidu ja riiklike toetuste abil investeeringute teostamine;
* heal tasemel avalike teenuste pakkumine vallakodanikele.

Eelarve koostamise lähtealused on välja toodud Anija valla arengukavas ja eelarvestrateegias. Eelarve koostamisel on lähtutud Rahandusministeeriumi majandusprognoosist 2025. aastaks, tulude tegelikust laekumisest aastate lõikes ning 2024. aasta tulude ja kulude eelarve prognoositavast täitmisest.

Riigieelarvest toetus- ja tasandusfondist eraldatavad summad põhinevad prognoosile, kuna eelarve projekti koostamise ajaks on Rahandusministeeriumi poolt esitatud andmed esialgsed.

Eelarve seletuskirjas antakse ülevaade prognoositud põhitegevuse tuludest majandusliku sisu järgi ja tululiikide viisi ning tulude arvestuse alustest. Põhitegevuse kulude eelarveosas antakse ülevaade prognoositavatest kuludest tegevusalade viisi ja tuuakse ära põhjendused olulisematest muutustest. Eelseisvaks eelarveaastaks kavandatavatest investeeringutest objektide viisi koos maksumuste ja finantseerimisallikatega on ära toodud investeerimistegevuse osas. Finantseerimistegevuse osas antakse ülevaade valla laenukohustistest ja netovõla koormusest. Eelarve seletuskirjas toodud tabelites on võrdlusandmed 2024. aasta kohta ja muutused on väljendatud eurodes või protsentides. Tekkepõhise arvestusmeetodi alusel koostatud eelarves on põhitegevuse nõuete ja kohustiste muutused prognoositud eelarveosade kogusummas ja ei kajastu likviidsete varade muutustes.

Käesoleva määruse eelnõu ja seletuskirja on ette valmistanud Liivi Hansen koostöös vallavanem Riivo Noore ja valitsuse liikmetega.

Anija valla 2025. aasta koondeelarve

|  |  |  |  |
| --- | --- | --- | --- |
|  | 2024. a kinnitatud eelarve | 2025. a eelarve | Muutus  % |
| **PÕHITEGEVUSE TULUD KOKKU** | **13 507 485** | **14 175 000** | **4,9** |
| Maksutulud | 8 239 573 | 8 764 500 | 6,4 |
| Tulud kaupade ja teenuste müügist | 769 506 | 838 154 | 8,9 |
| Saadavad toetused | 4 268 206 | 4 302 346 | 3,6 |
| Muud tegevustulud | 230 200 | 270 000 | 17,4 |
| PÕHITEGEVUSE KULUD KOKKU | **-13 309 170** | **-14 067 831** | **5,7** |
| Antavad toetused tegevuskuludeks kokku | -1 145 461 | -1 176 025 | 2,7 |
| sotsiaaltoetused füüsilistele isikutele | -709 040 | -674 449 | -5,1 |
| sihtotstarbelised toetused tegevuskuludeks | -436 421 | -501 576 | 14,9 |
| Muud tegevuskulud kokku | -12 163 709 | -12 891 806 | 5,0 |
| personalikulud | -8 268 956 | -8 570 954 | 3,7 |
| majandamiskulud | -3 762 727 | -4 178 602 | 11,1 |
| muud kulud | -132 026 | -142 250 | 7,7 |
| **PÕHITEGEVUSE TULEM** | **198 315** | **107 169** | **-46,0** |
| **INVESTEERIMISTEGEVUS KOKKU** | **-1 409 716** | **-1 468 830** | **4,2** |
| Põhivara müük | 407 840 | 247 700 | -39,3 |
| Põhivara soetus | -1 646 654 | -1 864 200 | 13,2 |
| Saadav sihtfinantseerimine põhivara soetuseks | 583 444 | 724 480 | 24,2 |
| Antav sihtfinantseerimine põhivara soetuseks | -60 000 | -60 000 | 0,00 |
| Osaluse soetus | -408 363 | -250 000 | -38,8 |
| Finantstulud ja -kulud | -285 983 | -266 810 | -6,7 |
| **EELARVE TULEM (ÜLEJÄÄK (+) PUUDUJÄÄK (-))** | **-1 211 401** | **-1 361 661** | **12,4** |
| **FINANTSEERIMISTEGEVUS KOKKU** | **853 117** | **610 243** | **-28,5** |
| Võlakohustuste võtmine | 1 550 000 | 1 240 000 | -20,0 |
| Võlakohustuste täitmine | -696 883 | -629 757 | -9,6 |
| **LIKVIIDSETE VARADE MUUTUS** | **-358 284** | **340 011** | **-5,1** |
| Aasta alguse raha jääk | 413 462 | 340 011 | -17,8 |
| Likviidsete varade jääk | 55 178 | 0 | -100,0 |
| **NÕUETE JA KOHUSTUSTE MUUTUS** | 0 | 411 407 | -100,0 |

# Põhitegevuse tulud

Kohaliku omavalitsuste sissetulekute allikateks on maksud, toetused, teenuste müük ja muud tulud. Riigieelarvest riiklike maksutulude (tulumaks ja maamaks) ning tasandus- ja toetusfondist rahade eraldamise ühtne eesmärk on tagada kohalikele omavalitsustele piisav eelarve, mis võimaldab õigusaktide alusel kohalike elu küsimuste üle iseseisvalt otsuseid langetada.

2025. aasta eelarvesse on planeeritud põhitegevuse tulud kokku 14 175 000 eurot, mis on 667 515 eurot enam kui 2024. aastal. Põhitegevuse tulud koosnevad maksutuludest, kaupade ja teenuste müügituludest, saadavatest tegevustoetustest ja muudest tegevustuludest. Nimetatud tulude osakaal kogu põhitegevuse tuludest annab ülevaate tabel 1.

Tabel 1. Põhitegevuse tulud

|  |  |  |  |  |
| --- | --- | --- | --- | --- |
| Tulu liik | 2024. a eelarve | Osakaal % | 2025. a eelarve | Osakaal % |
| Maksutulud | 8 239 573 | 61,0 | 8 764 500 | 61,9 |
| Kaupade ja teenuste müük | 769 506 | 5,7 | 838 154 | 5,9 |
| Saadavad teotused | 4 268 206 | 31,6 | 4 302 346 | 30,3 |
| Muud tegevustulud | 230 200 | 1,7 | 270 000 | 1,9 |
| **KOKKU** | **13 507 485** | **100,0** | **14 175 000** | **100,0** |

## Maksutulud

Põhitegevuse tuludest olulise osa moodustavad maksutulud. Maksutulud koosnevad üksikisiku tulumaksust ja maamaksust. Üle poole kohalike omavalitsuste kogusissetulekutest moodustab valla elanike füüsilise isiku tulumaks (osa sellest laekub riigile). Maamaks laekub kogu ulatuses KOV eelarvetesse.

Kohalikule omavalitsusele laekub tema elanike maksustatavalt brutotulult (v.a pensionid, dividendid ja vara müük) 11,29 % füüsilise isiku tulumaksust. Tulumaksuseaduse muudatuse kohaselt vähendatakse 2025. aastal KOV-ile eraldatavat tulumaksu eraldise määra 0,6% (2024. aastal oli 11,89 %). Üksikisiku tulumaksu tulu suuruseks on eelarvestatud 7 778 354 eurot, mis on 2,0 % enam, kui 2024. aastal. Rahandusministeerium prognoosib tulumaksu tõusuks 4,6%. Tulumaksuseaduse teine oluline muudatus puudutab pensionitulult eraldatavat tulumaksu tulu. Alates 2025. aastast laekub nimetatud tuludelt 5,0 % KOV-ile, (2024. aastal oli 2,5%). Pensionitulult eraldatava tulumaksu tulu prognoositakse 721 146 eurot. Kokku on eelarvestatud tulu üksikisiku tulumaksu eraldisest 8 499 500 eurot.

Valla elanike arv 2024. aasta alguses oli 6438 elaniku. Anija vallas on 2024. aastal keskmiselt 3693 maksumaksjat. Maksumaksjate arv aasta algusega võrreldes on suurenenud 64 isiku võrra. Keskmine sissetulek ühe maksumaksja kohta 2024. aastal esialgsete andmete alusel oli 1439 eurot ja 2023. aastal 1484 eurot. Eesti keskmine brutopalk on 2024. aasta III kvartalis 1959 eurot. Maksumaksjate osakaal kogu valla elanike arvust on ligikaudu 57 %. Pensionitulu saajaid on Anija valla elanikest 1561 inimest ja keskmine pensionitulu kuus on 787 eurot. Töötute arv oli 30.11.2024 seisuga 224 inimest, mis on 8 inimest vähem, kui aasta alguses.

Maa-amet viis läbi 2022. aastal maa korralise hindamise, mille alusel maa väärtus muutus. Maa hindamise tulemusel määrati maa maksustamishind, mis on aluseks maamaksu määramisel. Anija Vallavolikogu kehtestas 20.06.2024 määrusega nr 55 Anija valla territooriumi maamaksumäärad ja maamaksust vabastamise tingimused 2025. aastaks. Maamaks ei tohi olla varasema aastaga võrreldes suurem kui 10 %. Anija valla territooriumil on maamaksumäärad 0,26 – 0,5 % maa maksustamishinnast aastas. Tulu maamaksust prognoositakse 265 000 eurot, mis on 57 027 eurot rohkem, kui eelneval aastal. Maksutuludest annab ülevaate tabel 2.

Tabel 2. Maksutulud

|  |  |  |  |  |
| --- | --- | --- | --- | --- |
| Maksutulu liik | 2024. aasta eelarve | 2025. aasta eelarve | Muutus eurodes | Muutus % |
| Tulu füüsilise isiku tulumaksust | 8 031 600 | 8 499 500 | 467 900 | 5,8 |
| Tulu maamaksust | 207 973 | 265 000 | 57 027 | 27,4 |
| **KOKKU** | **8 239 573** | **8 764 500** | **524 927** | **6,4** |

## Tulud kaupade ja teenuste müügist

2025. aasta eelarves on planeeritud kaupade ja teenuste müügitulu kokku 838 154 eurot, mis on 68 648 eurot enam, kui 2024. aastal.

Riigilõivu tulud laekuvad ehitus- ja kasutuslubade eest. Eelarvestatud summa aluseks on 2024. aasta eeldatav tegeliku laekumise prognoos. Seisuga 30.11.2024 on riigilõivu tulu laekunud 13 820 eurot. Riigilõivude tulude tõusu 2025. aastaks ei kavandata.

Kehra Kunstidekooli õppemaksust laekuvate tulude arvestuse aluseks on õppijate arv ja Anija Vallavolikogu määrusega kinnitatud õppetasud. Tulude tõus tuleneb Kehra Kunstidekoolis õppivate õpilaste arvu kasvust. Koolis õpib 239 õpilast (2023. aastal 224 õpilast). Arvestatud on tulude tõus koolitusteenuste osutamisest 9,4 %.

Tulud lasteaedade kohatasudest on lastevanemate poolt makstavad osalustasud. Arvestamise aluseks on laste arv ja Anija Vallavolikogu määrusega kehtestatud kohatasu maksumused, mis on otseselt seotud Vabariigi Valitsuse poolt kehtestatud alampalgaga. Arvestatud on Aegviidu Kooli lasteaia tulu 26 977 eurot, Alavere Lasteaed-Põhikooli lasteaia tulu 29145 eurot ja Kehra Lasteaedade tulu 147 271 eurot. Prognoositud on tulude tõusuks koolieelsete lasteasutuste kohatasudest 1,5 %. Anija Vallavolikogu 21.11.2024 määruse nr 64 „Koolieesetes lasteasutustes lastevanemate poolt kaetavate kulude katmise korra kehtestamine“ muudatuse tulemusena jääb 2025. aastal saamata tulu 4 775 eurot ja suurenevad kulud erisoodustuse maksude näol 3 367 eurot.

Lasteaedades ja koolides toitlustamise tulude summa arvestamise aluseks on laste arv ja Anija Vallavalitsuse korraldusega ning haridusasutuste juhi käskkirjaga kinnitatud toidupäeva maksumused. Arvestatud on Aegviidu kooli ja lasteaia tuludeks 20 000 eurot, Alavere kooli ja lasteaia tuludeks 22 490 eurot, Kehra Lasteaedade tuludeks 75 000 eurot ja Kehra Gümnaasiumi tuludeks 19 100 eurot. Arvestatud on tulude tõusuks toitlustamisest 13,9%.

Teistelt omavalitsustelt hariduskulude katteks laekuvate tulude arvestamise aluseks on Anija valla haridusasutustes käivate ja õppivate teiste valdade laste arv. Vabariigi Valitsus kehtestab üldhariduskoolide õppekoha ühe kuu tegevuskulu piirmäära. 2024. aastal oli tegevuskulu piirmääraks 102 eurot õpilase kohta kuus. Vallavalitsuse korraldusega kehtestatakse Anija valla lasteaedade kohatasu maksumused. Eelarvestatud on tulu lasteaia kohtasudest 94 175 eurot, põhikooli õppetasudest 75 864 eurot ja gümnaasiumi õppetasudest 17 004 eurot. Teiste omavalitsuste lapsi käib Anija valla lasteaedades 16 last, põhikooli astmes õpib 65 õpilast ja gümnaasiumi astmes 17 õpilast. Teistelt omavalitsustelt hariduskulude katteks tulude tõusuks on arvestatud 11,3%.

Muud tulud haridusalasest tegevusest on eelarvestatud tulud eelkooli osalustasudest ja Kehra Kunstidekooli tulud muusikariistade rentimisest. Tulude tõusu ei kavandata. Eelarvestatud kogusumma on väiksem, kuna 2024. aastal oli arvestatud tuludega Alavere Lasteaed-Põhikooli vilistlaste kokkutuleku osalustasudest.

Raamatukogude tasuliste teenuste tuludeks on paljundusteenuste eest laekuvad summad.

Rahva- ja kultuurimajade tulude real on arvestatud ürituste, kontsertide ja kino piletitulu. Arvestamise aluseks on planeeritavad etendused ja üritused. Turu piletimüügi tuludeks on arvestatud 4 000 eurot ja aluseks on võetud 2024. aasta tegelik laekumine. Aegviidu Tervisedepoo müügituluks on arvestatud 10 000 eurot. Tulude tõusu ei kavandata.

Sotsiaalabialase tegevuse tuludeks on koduhooldusteenuse tulud arvestusega keskmiselt 92 eurot kuus, Sostiaalkindlustusametilt laekuvad tulud erihoolekande teenuste eest arvestusega 1851 eurot kuus ja päevahoiu-, pesupesemise- ja duššiteenuste eest 930 eurot. Tulude tõusu ei kavandata.

Üürisummade arvestamise aluseks on Anija Vallavolikogu määrusega kinnitatud eluruumide üüri piirmäärad ja lisaks tasuvad üürnikud kommunaalkulud. Valla omandis on 26 korterit, millest 5 ei ole hetkel välja üüritud. Lisaks on sotsiaalpinnad Kehras Kose mnt 22 sotsiaalmajas - 29 elamispinda, millest viis on kuni 12.01.2025 perekodu kasutuses. Aegviidus Piibe mnt 12 sotsiaalmajas on 24 elamispinda, millest 14 korterit on välja üüritud. Eluruumide üüritulu on eelarvestatud kokku 25 780 eurot. Mitteeluruumide renditulu saadakse koolides, kultuuri- ja rahvamajades, sotsiaal- ja noortekeskustes ruumide väljarentimisest. Pikaajalisele rendile on antud hoone Kehras F.R. Kreutzwaldi tn 7 Kehra Tervisekeskusele, Kehra Pagarile ja apteegile ning ruumid Kehra vallamaja III korrusel (OÜ Velko AV ja OÜ Raven). Mitteeluruumide rendituluks on planeeritud 15 215 eurot.

Üldvalitsemise tuludeks on arvestatud osaühingule Velko AV raamatupidamisteenuse osutamisest saadavad tasud. Raamatupidamisteenust osutatakse osaühingule alates 01.02.2023 vallavalitsuse raamatupidamise osakonna poolt. Tulude tõusu ei kavandata.

Keskkonnalase tegevuse tuludeks on arvestatud Kehra jäätmejaama opereerimise tegevusteks saadav tasu. Käesoleva aasta detsembris võttis vallavalitsus nimetatud tegevuse üle OÜ Velko AV-lt.

Kaupade ja teenuste müügituludest annab ülevaate tabel 3.

Tabel 3. Tulud kaupade ja teenuste müügist

|  |  |  |  |  |
| --- | --- | --- | --- | --- |
| Tulu liik | 2024. aasta eelarve | 2025. aasta eelarve | Muutus eurodes | Muutus % |
| Riigilõivud | 17 000 | 17 000 | 0 | 0,0 |
| Kunstidekooli õppemaks | 63 000 | 68 909 | 5 909 | 9,4 |
| Lasteaedade kohatasud | 200 415 | 203 393 | 2 978 | 1,5 |
| Toitlustamisteenus | 119 920 | 136 590 | 16 670 | 13,9 |
| Omavalitsustelt hariduskulude katteks | 168 117 | 187 043 | 18 926 | 11,3 |
| Muud tulud haridusalasest tegevusest | 10 325 | 1 850 | -8 475 | -82,1 |
| Raamatukogude tasulised teenused | 400 | 500 | 100 | 25,0 |
| Rahva- ja kultuurimajade tulud | 15 500 | 6 000 | -9 500 | -61,3 |
| Turism | 10 000 | 10 000 | 0 | 0,0 |
| Muud vaba aja tegevusest tulud | 5 500 | 4 000 | -1 500 | -27,3 |
| Sostiaalabialase tegevuse tulud | 25 138 | 24 242 | -896 | -3,6 |
| Üüri- ja renditulud | 37 325 | 43 015 | 5 690 | 15,2 |
| Kommunaalkulude katteks tulud | 70 070 | 70 070 | 0 | 0,0 |
| Tulud üldvalitsemisest | 15 780 | 15 780 | 0 | 0,0 |
| Tulud keskkonnalasest tegevusest | 11 016 | 49 762 | 38 746 | 351,7 |
| **KOKKU** | **769 506** | **838 154** | **68 648** | **8,9** |

## Saadud toetused

2025. aastaks on eelarvestatud sihtotstarbelisi tegevustoetuseid kokku 4 302 346 eurot, millest riigi poolt eraldatud toetus- ja tasandusfondist eraldatav toetus on 4 036 330 eurot ja muud tegevuskulude sihtfinantseerimise tulud 266 016 eurot. Riigieelarvest eraldatava toetuse eelarvestatud summad ei ole eelarve projekti koostamise ajaks Vabariigi Valitsuse poolt kinnitatud.

Tasandus- ja toetusfondi ühtne eesmärk on tagada kohalikele omavalitsustele piisavad vahendid kohalike elu küsimuste üle iseseisvalt otsustamiseks.

Toetusfondist raha jaotatakse KOV-idele kooskõlas toetusfondi määrusega. Vahendid eraldatakse vallale üldhariduskoolide hariduskulude katmiseks, koolieelsete lasteasutuste toetuseks, sotsiaaltegevusteks, noorte huvialategevusteks ja kohalike teede hooldamiseks.

Tasandusfond on mõeldud valdade ja linnade eelarveliste võimaluste ühtlustamiseks ja vahendid jaotatakse vastavalt riigieelarve seadusele. Eraldatud summast kaetakse matuste toetuste kulud, valla eeskostel olevate laste asendus-ja järelhooldusteenuste kulud ning eakate hoolekandeasutuste kulud.

Koolide hariduskulude katmiseks eraldatava summa arvestuse aluseks on õpetajate palga alammäär, tavaõppel õppivate õpilaste arv ja tõhustatud ning erituge vajavate õpilaste arv. Anija valla üldhariduskoolides õpib kokku 10.11.2024 andmetel põhikooli astmes 602 õpilast (2023. aastal 576), kelledest tavaõppel 556 õpilast (2023. aastal 538) ja eriõppekava alusel 46 õpilast (2023. aastal 38). Gümnaasiumi õppel on 70 õpilast (2023. aastal 80). Toetusfondist üldhariduskoolide pidamiseks antava toetuse jaotuse summad on esialgsed ja Vabariigi Valitsuse poolt kinnitamata.

Sostiaaltoetusteks eraldatavate summade arvestuse aluseks on toetust vajavate isikute/perede arv. Saadav toetus on mõeldud sotsiaaltoetuste maksmise korraldamiseks, raske ja sügava puudega laste hoiu teenusteks ning toimetulekutoetuste maksmiseks.

Alates 2025. aastast nähakse toetusfondis ette uus toetuse liik - vaimse tervise edendamise toetus.

Vahendid on mõeldud vaimse tervise teenuse korraldamise rahastamiseks, et aidata parandada teenuste kättesaadavust. KOV võib toetust kasutada vaimse tervise teenuse, s.o psühhosotsiaalse ja psühholoogilise abi kättesaadavuse edendamiseks, nt psühholoogiline nõustamine, pereteraapia, hingehoidlik nõustamine, mänguteraapia jms. Selle teenusega on muu hulgas hõlmatud ka näiteks üldhooldusteenust saavad inimesed. See toetus ei ole mõeldud näiteks vaimse tervise teenuse või psühholoogilise abi osutamiseks üldhariduskoolis ja koolieelses lasteasutuses tugispetsialisti tegevusena.

Lasteaiaõpetajate palkade säilitamiseks üldhariduskooli õpetaja palga tasemel, eraldab riik vahendid toetusfondi kaudu. Toetus on abiks, et maksta lasteaiaõpetajatele vähemalt 90 % üldhariduskooli õpetaja töötasu alammäärast, magistrikraadiga või sellega võrdsustatud tasemega lasteaiaõpetajatele vähemalt 100 % üldhariduskooli õpetaja töötasu alammäärast. Anija valla lasteaedades käib 10.11.2024 seisuga 345 last (2023. aastal 351 last).

Noorte huvitegevuseks eraldatava toetuse eesmärgiks on suurendada laste ja noorte (7-19 aasta vanused) osalemise võimalusi huvihariduses ja huvitegevuses läbi mitmekesisuse ja kättesaadavuse parandamise. Saadava toetuse summa arvestamise aluseks on majanduslikes raskustes olevate perede laste arv ning laste ja noorte arv vallas.

Kohalike teede korrashoiu toetuse summa arvestamise aluseks on teeregistris olevad teed: maanteid on kokku 143 km ja tänavaid kokku 33 km.

Lisaks on KOV-idel võimalus taotleda projektipõhiselt toetuseid mitmetest meetmetest. Tegevuskulude sihtfinantseerimise tuluna on kajastatud eelarveprojekti koostamise ajal teadaolevate toetuste eraldused ja planeeritavad toetuste taotlused 2025. aastal.

Sihtfinantseerimise tuluna on arvestatud:

* Haridus- ja Teadusministeeriumilt toetus põhikooli statsionaarses õppes eesti keele ja eesti keeles õpetavate õpetajate lisatöö keelekümblusõpilaste eesti keeles õppimise valmiduse suurendamiseks, liikumise ja loodusvaldkonna õppevahendite soetamiseks ning arvutite ja lisaseadmete soetamiseks koolidele;
* Riigi Tugiteenuste Keskuselt kliima- ja energiakava koostamiseks;
* Kaitseministeeriumilt Soodla harjutusvälja kasutamisega kaasneva olulise häringu hüvitis;
* Harjumaa Omavalitsuste Liidult noorte tugisüsteemi ja terviseprojekti tulud;
* Põllumajanduse Registrite ja informatsiooni Ametilt Euroopa Liidu toiduprogrammi raames koolipiima ja -puuvilja toetus;
* SA Keskkonnainvesteeringute Keskuselt loodushariduse õppeprogrammideks;
* Kultuuriministeeriumilt kultuuritöötajatele palgatoetus
* Toetus kriisivalmiduse tõstmiseks.

Eelarvestatud toetustest annab ülevaate tabel 4.

Tabel 4. Saadud toetused

|  |  |  |  |  |
| --- | --- | --- | --- | --- |
| Toetuse liik | 2024. aasta eelarve | 2025. aasta eelarve | Muutus eurodes | Muutus % |
| Toetus- ja tasandusfond kokku | **4 018 549** | **4 036 330** | **17 781** | **0,4** |
| *s.h. haridustoetus* | 2 640 892 | 2 747 864 | 106 972 | 4,1 |
| *lasteaedadele tööjõukulude toetus* | 118 815 | 119 129 | 314 | 0,3 |
| *huvihariduse ja -tegevuse toetus* | 90 514 | 79 568 | -10 946 | -12,1 |
| *toimetulekutoetused* | 124 775 | 146 087 | 21 312 | 17,1 |
| *abivajadusega laste toetus* | 12 043 | 15 207 | 3 164 | 26,3 |
| *vaimse tervise edendamise toetus* | 0 | 10 417 | 10 417 | 100,0 |
| *kohalike teede hoiu toetus* | 213 633 | 213 633 | 0 | 0,0 |
| *rahvastiku toimingute kulude hüvitis* | 229 | 0 | -229 | -100,0 |
| *tasandusfond* | 817 648 | 704 425 | -113 223 | 13,8 |
| Toetused tegevuskuludeks kokku | **249 657** | **266 016** | **16 359** | **6,6** |
| *s.h. Haridus- ja Teadusministeerium* | 92 584 | 121 901 | 29 317 | 31,7 |
| *Rahandusministeerium* | 14 632 | 19 200 | 4 568 | 31,2 |
| *Kaitseministeerium* | 57 100 | 57 100 | 0 | 0,00 |
| *Sotsiaalministeerium* | 25 526 | 0 | -25 526 | -100,0 |
| *Kultuuriministeerium* | 5 015 | 9 000 | 3 985 | 79,5 |
| *Siseministeerium* | 9 516 | 9 493 | -23 | -0,2 |
| *Keskkonnainvesteeringute Keskus* | 1 600 | 680 | -920 | -57,5 |
| *Põllumajanduse Registrite ja Inf.Amet* | 17 000 | 16 000 | -1 000 | -5,9 |
| *Harju Keskraamatukogu* | 9 469 | 9 469 | 0 | 0,00 |
| *Harjumaa Omavalitsuste Liit* | 5 000 | 22 623 | 17 623 | 352,5 |
| *Muud toetused* | 12 215 | 550 | -11 665 | -95,5 |
| **KÕIK TOETUSED KOKKU** | **4 268 206** | **4 302 346** | **34 140** | **0,8** |

## Muud tulud

2025. aasta eelarvesse on planeeritud muud tegevustulud kokku 270 000 eurot, mis on 39 800 eurot rohkem kui 2024. aastal. Muude tuludena on arvestatud tulud keskkonnatasudest, sh kaevandamisõiguse tasud, vee erikasutuse tasud ja saastetasud. Keskkonnatasud on riigi jaoks omanikutulu ja KOV-de jaoks keskkonnahäiringu kompensatsioon. Keskkonnatasude määrad ja jaotus on kehtestatud keskkonnatasude seadusega. Valla territooriumil toimub kaevandamine neljas karjääris: Soodla liivakarjääris, Soodla II liivakarjääris, Raudoja liivakarjääris ja Poolvahe II liivakarjääris. Neist kõige aktiivsemalt Soodla II liivakarjääri 15-ndas plokis. KOV-idele laekuv kaevandamisõiguse tasumäär ja vee erikasutuse tasumäärad ei muutu. Tulude arvestamise aluseks on 2024. aasta tegelik laekumine. Tegelik keskkonnatasude laekumine sõltub välja kaevatud maavarade kogustest.

Trahvituludena oli arvestatud ettekirjutistega määratud trahvinõuded.

Muude tulude laekumisest annab ülevaate tabel 5.

Tabel 5. Muud tulud

|  |  |  |  |  |
| --- | --- | --- | --- | --- |
| Tulu liik | 2024. aasta eelarve | 2025. aasta eelarve | Muutus eurodes | Muutus % |
| Kaevandamistasu | 100 000 | 120 000 | 20 000 | 20,0 |
| Vee erikasutuse tasu | 130 000 | 150 000 | 20 000 | 15,4 |
| Trahvid | 200 | 0 | -200 | -100 |
| **Kokku muud tulud** | **230 200** | **270 000** | **39 800** | **17,3** |

# Põhitegevuse kulud

2025. aasta eelarvesse on planeeritud põhitegevuse kulud kokku 14 067 831 eurot, mis on 758 661 eurot enam, kui 2024. aastal ehk kulud suurenevad 5,7 %. Põhitegevuse kulud koosnevad makstavatest toetustest, tegevuskuludest ja muudest kuludest.

Toetuste maksmiseks on planeeritud kokku 1 176 025 eurot, mis on võrreldes 2024. aastaga suurem 30 564 euro võrra ehk 2,7 %. Valla eelarvest makstakse toetuseid füüsilistele isikutele (sotsiaaltoetused, peretoetused) ja juriidilistele isikutele (liikmemaksud, osalustasud, tegevustoetused, vt tabel 7 ja 8).

Tegevuskuludeks on planeeritud kokku 12 891 806 eurot, mis on võrreldes 2024. aastaga suurem 728 097 euro võrra ehk 5,0 %. Tegevuskulud koosnevad personalikuludest ja majandamiskuludest.

Personalikulude eelarve kokku on 8 570 954 eurot, mis on 301 998 euro võrra ehk 3,7 % enam, kui 2024. aastal. Haridusasutuste õpetajatele palgatõusu planeeritud ei ole. Teistele töötajatele on eelarvestatud palgatõusuks ca 100 eurot kuus. Lisaks on arvestatud täiendavaid ametikohti. Personalikulude arvestamise aluseks on:

1. Anija Vallavolikogu 24.11.2022 määrus nr 20 „Anija Vallavalitsuse teenistujate ja hallatavate asutuste töötajate palgajuhend“.
2. Vabariigi Valitsuse 15.06.2024 määrus 124 „Põhikooli ja gümnaasiumi õpetajate töötasu alammäär“.
3. Vabariigi Valitsuse 19.12.2024 määrus 87 „Töötasu alammäära kehtestamine“.

Personalikulud moodustavad kogu põhitegevuse tuludest 60,5 % (2024. aastal 61,2 %). Naabervaldadel on vastav osakaal 2024. aasta andmetel 58-63 % ja Harjumaa keskmine 53,1 %.

Majandamiskulude eelarve kokku on 4 178 602 eurot, mis on võrreldes 2024. aastaga suurem 415 875 euro võrra ehk 11,1 %. Planeeritud on muuhulgas ka käibemaksumäära tõusust tulenev kulude suurenemine.

Muude kuludena kajastatakse reservfondi suunatud summa 141 750 eurot, mis on 1 % valla eelarve põhitegevuse tuludest ja riigilõivude maksmiseks 500 eurot, kokku summa 142 250 eurot.

Kulude rühma osakaal kogu põhitegevuse kuludest on toodud tabelis 6. Detailsem info kulude muutustest ja sisust tegevusalade lõikes on toodud alljärgnevates alapeatükkides.

Tabel 6. Põhitegevuse kulud

|  |  |  |  |  |
| --- | --- | --- | --- | --- |
| Põhitegevuse kulu rühm | 2024. aasta eelarve | 2025. aasta eelarve | Muutus eurodes | Muutus % |
| Antavad toetused tegevuskuludeks kokku | 1 145 461 | 1 176 025 | 30 564 | 2,7 |
| *sh sotsiaalabitoetused füüsilistele isikutele* | 709 040 | 674 449 | -34 591 | -4,9 |
| *sihtotstarbelised toetused jur. isikutele* | 436 421 | 501 576 | 65 155 | 14,9 |
| Muud tegevuskulud kokku | 12 163 709 | 12 891 806 | 728 097 | 5,0 |
| *sh personalikulud* | 8 268 956 | 8 570 954 | 301 998 | 3,7 |
| *majandamiskulud* | 3 762 727 | 4 178 602 | 415 875 | 11,1 |
| *muud kulud* | 132 026 | 142 250 | 10 224 | 7,7 |
| **Põhitegevuse kulud kokku** | **13 309 170** | **14 067 831** | **758 661** | **5,7** |

## Antavad toetused füüsilistele isikutele

2025. aasta eelarves on planeeritud maksta füüsilistele isikutele toetuseid kokku summas 674 449 eurot, mis on 34 591 eurot vähem, kui 2024. aastal.

Sünnitoetusteks on arvestatud vahendeid 46 toetuse osamakse väljamaksmiseks. Toetuse suurus on 800 eurot, mis makstakse välja kahes osas.

Ranitsatoetuste maksmiseks on arvestatud 70 lapsega. Toetuse suurus on 150 eurot.

Sõidusoodustuste eelarve vahenditest soetatakse Elroni rongi perioodikaardid õpilastele kodust kooli ja koolist koju sõitmiseks.

Õppetoetusteks eelarvestatud summa sisaldab kooli lõpetamisel medalistidele kinkimiseks kinkekaartide soetamise kulu.

Matusetoetuste maksmiseks on eelarvestatud 80 isikut. Toetuse suurus on 250 eurot.

Eakate pikaajalise hoolduse toetuste maksmiseks on arvestatud 51 inimest, toetuse summa kuus 33 150 eurot. Toetused makstakse hooldekodudele.

Erijuhtude sotsiaalmaksu makstakse mittetöötavate hooldajate eest. Sotsiaalmaksu kuumäär ühe hooldaja eest on 270,60 eurot kuus. Arvestatud on kolme isiku eest makstav erijuhtude sotsiaalmaks.

Füüsilistele isikutele makstavad toimetulekutoetused kaetakse riigi poolt eraldatavate vahendite arvelt. Eelarvestatud summad on esialgsed ja võivad muutuda.

Täpsema ülevaate makstavatest toetustes annab tabel 7.

Tabel 7. Toetused füüsilistele isikutele

|  |  |  |  |
| --- | --- | --- | --- |
| Toetuse liik | 2024. aasta eelarve | 2025. aasta eelarve | Muutus eurodes |
| **Lastetoetused kokku** | **68 150** | **70 500** | **2 350** |
| *s.h. sünnitoetus* | 36 800 | 36 800 | 0 |
| *koolitoetus* | 700 | 700 | 0 |
| *tervisetoetus lastega peredele* | 100 | 0 | -100 |
| *laagritoetus* | 200 | 200 | 0 |
| *ranitsatoetus* | 9 750 | 10 500 | 750 |
| *kommipakid jõuludeks* | 5 000 | 5 500 | 500 |
| *sõidusoodustused* | 6 000 | 6 000 | 0 |
| *toetus hooldusperedele* | 5 400 | 6 000 | 600 |
| *toitlustustoetus* | 2 700 | 3 300 | 600 |
| *õppetoetused* | 1 500 | 1 500 | 0 |
| **Sotsiaalabi toetused kokku** | **640 890** | **603 949** | **-36 941** |
| *s.h. matusetoetus* | 19 500 | 20 000 | 500 |
| *küttetoetus* | 1 000 | 1 000 | 0 |
| *erakorraline toetus* | 1 000 | 1 000 | 0 |
| *igapäevase toimetuleku toetus* | 1 300 | 1 300 | 0 |
| *ravitoetus* | 600 | 600 | 0 |
| *transporditoetus* | 200 | 200 | 0 |
| *hooldajatoetus* | 22 320 | 22 320 | 0 |
| *riiklik toimetulekutoetus* | 171 364 | 146 087 | -25 277 |
| *eakate hooldekodude toetus* | 398 000 | 398 000 | 0 |
| *erijuhtude sotsiaalmaks* | 17 226 | 9 742 | -7 484 |
| *üürikulude toetus* | 4 880 | 0 | -4 880 |
| *sünnipäeva toetus* | 0 | 200 | 200 |
| Aukodanike preemiad | 3 500 | 3 500 | 0 |
| **Kokku toetused füüsilistele isikutele** | **709 040** | **674 449** | **-34 591** |

## Antavad toetused juriidilistele isikutele

2025. aasta eelarvesse on planeeritud anda toetuseid juriidilistele isikutele kokku 501 576 eurot, mis on 65 155 eurot enam, kui varasemal aastal. Sellel eelarve kulureal kajastatakse makstavad liikmemaksud ja dotatsioonid, toetused vabaühendustele ja sihtasutustele.

Harjumaa Omavalitsuste Liidule makstav tegevustoetus koosneb püsivosast 8 948 eurot aastas ja on kõigile KOV-idele ühesuurune ning sellele lisandub üks euro iga valla elaniku kohta. Eelarves on arvestatud selleks 6 399 eurot. Summa täpsustub 2025. aasta alguses.

Eesti Linnade ja Valdade Liidu liikmemaksuks on arvestatud 1 876 eurot.

MTÜ-le Ida-Harju Koostöökoda makstake Leader tegevusgrupi tegevustoetust liikmemaksu näol, kokku summas 4 952 eurot. Arvestuse aluseks on elanike arv. Koostöökoja liikmemaksu arvestamise aluseks on 77 eurosenti elaniku kohta. Summa täpsustub 2025. aasta alguses.

MTÜ Põhja-Eesti Ühistranspordikeskuse aasta liikmemaks on 8 760 eurot ja lisaks makstakse dotatsiooni ühis- ja koolitranspordi eest kokku summas 242 027 eurot.

Sihtasutusele Anija Valla Spordimaailm antakse toetust valla spordiklubidele noorsportlaste tegevuse toetamiseks 36 280 eurot. Toetussumma arvestamise aluseks on õpilaste pearaha 150 kuni 180 eurot ja aluseks on spordiklubide poolt esitatud laste nimekirjad treeningutel osalejate kohta.

Sihtasutusele Anija Mõisa Haldus on eelarvestatud tegevustoetuseks 85 000 eurot.

Osaühingule Sõnumitooja eelarvestatud toetuse summa arvestamise aluseks on 4,80 eurot ühe valla elaniku kohta. Summa täpsustub 2025. aasta alguses.

MTÜ-le Kehra Raudteejaam eraldatakse toetust 20 200 eurot muuseumi tegevuskulude katteks ja 600 eurot projekti omaosaluseks. Tegevustoetuse eraldamise aluseks on 19.02.2010 Anija Vallavolikogu protokolliline otsus ja MTÜ taotlus.

MTÜ-le Spordiklubi Kehra Käsipall esindusmeeskonnale on eelarvestatud tegevustoetuseks 35 000 eurot.

MTÜ-le Kehra Nukk tegevuse jätkamiseks eraldatakse tegevustoetust 3 000 eurot.

Teistele vabaühendustele tegevustoetuseks vahendeid ei eraldata. Eelarvestatud on 3 000 eurot külade toetusteks ja 3 500 eurot positiivse otsuse saanud projektide omaosaluse kaasfinantseerimiseks.

Ühekordset toetust eraldatakse Aegviidu Aleksandri kogudusele, Harju-Jaani Ristija Johannese kogudusele ja Kehra kogudusele kokku summas 2 500 eurot.

MTÜ-le Spordiklubi Presidendirada, Eesti Muusikakoolide Liidule, Eesti Avatud Noortekeskuse Ühendusele ning Eesti Laste ja Noorte Hoolekandeasutuste Ühendusele makstakse liikmemaksu.

Detailsem info makstavatest toetustest on toodud tabelis 8.

Tabel 8. Toetused juriidilistele isikutele

|  |  |  |  |  |
| --- | --- | --- | --- | --- |
| Toetuse saaja | 2024. aasta eelarve | 2025. aasta eelarve | Muutus eurodes | Selgitus |
| Harjumaa Omavalitsuste Liit | 15 347 | 15 347 | 0 | liikmemaks |
| Eesti Linnade ja Valdade Liit | 1 876 | 1 876 | 0 | liikmemaks |
| Ida-Harju Koostöökoda | 4 952 | 4 952 | 0 | liikmemaks |
| Põhja-Eesti Ühistranspordikeskus | 214 411 | 250 787 | 36 376 | liikmemaks |
| Kesk-Eesti Jäätmehoolduskeskus | 7 525 | 7 750 | 225 | liikmemaks |
| SA Anija Valla Spordimaailm | 36 000 | 36 280 | 280 | treeningute toetus |
| SA Anija Mõisa Haldus | 72 000 | 85 000 | 13 000 | tegevustoetus |
| Sõnumitooja OÜ | 30 140 | 30 140 | 0 | tegevustoetus |
| MTÜ Kehra Raudteejaam | 16 560 | 20 800 | 4 240 | tegevustoetus |
| MTÜ Spordiklubi Kehra Käsipall | 27 000 | 35 000 | 8 000 | tegevustoetus |
| Vabaühendused | 6 500 | 6 500 | 0 | tegevustoetus |
| Kogudused | 2 500 | 2 500 | 0 | ühekordne toetus |
| MTÜ Presidendirada | 1 000 | 1 000 | 0 | liikmemaks |
| Eesti Muusikakoolide Liit | 246 | 250 | 4 | liikmemaks |
| Eesti Avatud Noortekeskuste Ühendus | 225 | 255 | 30 | liikmemaks |
| Eesti Laste ja Noorte Hoolekandeasutuste Ühendus | 139 | 139 | 0 | liikmemaks |
| MTÜ Kehra Nukk | 0 | 3 000 | 3 000 | tegevustoetus |
| **Kokku toetused juriidilistele isikutele** | **436 421** | **501 576** | **65 155** |  |

## Muud tegevuskulud

2025. aasta eelarvesse on planeeritud muudeks tegevuskuludeks kokku 12 891 806 eurot, mis on 728 097 euro võrra enam kui 2024. aastal ehk tõus 5,0 %. Tegevuskulud koosnevad personalikuludest, majandamiskuludest ja muudest kuludest.

Personalikuludeks eelarve summa kokku on 8 570 954 eurot, mis on 301 998 euro võrra suurem kui 2024. aastal, kasv 3,7 %. Personalikulude summa hulgas on sotsiaalmaksu protsendiks arvestatud 33 % ja tööandja töötuskindlustusmakse 0,8 %. Detailsema ülevaate personalikulude muutustest tegevusalade lõikes on toodud allpool alapeatükkides.

Majandamiskuludeks eelarvestatud summa kokku on 4 178 602 eurot, mis on 415 875 eurot rohkem kui 2024. aastal, kasv 11,1 %. Detailsema ülevaate majandamiskulude muutustest tegevusalade lõikes on toodud allpool alapeatükkides.

Muude kulude real on kajastatud reservfondi eraldatud summa 141 750 eurot, mille arvestamise aluseks on Anija valla finantsjuhtimise korra alusel 1 % põhitegevuse tuludest. Reservfond moodustatakse iga-aastaselt vallaeelarve kulude koosseisus, mille üldiseks põhimõtteks on ettenägematute olukordade ilmnemisel planeerimata tegevuste ja kohustuste täitmine Anija Vallavalitsuse otsuse alusel. Lisaks on eelarvestatud 500 eurot riigilõivude tasumiseks.

Tegevusalade viisi eelarvestatud summad ja osakaal kogu tegevuskuludest on toodud tabelis 9.

Tabel 9. Tegevuskulud tegevusalade viisi

|  |  |  |  |  |
| --- | --- | --- | --- | --- |
| Tegevusala | 2024. aasta eelarve | Osakaal % | 2025. aasta eelarve | Osakaal % |
| Üldvalitsemine | 605 701 | 5,0 | 686 678 | 5,3 |
| Riigikaitse | 0 | 0 | 9 493 | 0,1 |
| Avalik kord ja julgeolek | 52 856 | 0,4 | 53 503 | 0,4 |
| Majandus | 585 650 | 4,8 | 670 166 | 5,2 |
| Keskkonnakaitse | 682 883 | 5,6 | 796 515 | 6,2 |
| Elamu- ja kommunaalmajandus | 161 370 | 1,3 | 157 700 | 1,2 |
| Tervishoid | 2 800 | 0,0 | 13 478 | 0,1 |
| Vaba aeg, kultuur, sport | 1 162 642 | 9,6 | 1 160 952 | 9,0 |
| Haridus | 7 740 041 | 63,7 | 8 081 005 | 62,7 |
| Sotsiaalne kaitse | 1 037 740 | 8,5 | 1 120 066 | 8,7 |
| Reservfond ja muud kulud | 131 526 | 1,1 | 142 250 | 1,1 |
| **Kokku tegevuskulud** | **12 163 209** | **100,0** | **12 891 806** | **100,0** |

### Üldvalitsemise kulud

2025. aasta eelarvesse on planeeritud üldvalitsemise tegevuskuludeks 686 678 eurot, mis on 80 977 eurot ehk 13,4 % enam kui 2024. aastal.

Anija Vallavolikogu eelarves on planeeritud taastada 2023. aasta maht.

Vallavalitsuse eelarvesse on kavandatud infoturbestandardi juurutamise kulud ja Harjumaa omavalitsuspäeva korraldamisega seotud kulud.

Üldvalitsemise kulude detailsem liigitus on toodud tabelis 10.

Tabel 10. Üldvalitsemise kulud

|  |  |  |  |
| --- | --- | --- | --- |
| Tegevusala nimetus | 2024. aasta eelarve | 2025. aasta eelarve | Muutus eurodes |
| Vallavolikogu | 48 300 | 70 437 | 22 137 |
| Vallavalitsus | 384 529 | 434 739 | 50 210 |
| Raamatupidamine | 158 240 | 167 502 | 9 262 |
| Valimised | 14 632 | 14 000 | -632 |
| **Kokku üldvalitsemise kulud** | **605 701** | **686 678** | **80 977** |

### Riigikaitse ja avalik kord ja julgeolek

2025. aasta eelarve riigikaitse ja avaliku korrale ja julgeolekule on kokku 62 996 eurot, mis on 10 140 eurot ehk 19,2 % enam kui 2024. aastal. Riigikaitse tegevusala all on eelarves kavandatud kriisivalmiduse projekti vahendid.

Detailsema info kuludest annab tabel 11.

Tabel 11. Riigikaitse ja avaliku korra ja julgeoleku kulud

|  |  |  |  |
| --- | --- | --- | --- |
| Tegevusala nimetus | 2024 aasta eelarve | 2025 aasta eelarve | Muutus eurodes |
| Riigikaitse | 0 | 9 493 | 9 493 |
| Avalik kord ja järelevalve | 52 856 | 53 503 | 647 |
| **Kokku avaliku korra kulud** | **52 856** | **62 996** | **10 140** |

### Majandus

2025. aasta eelarve majanduse tegevusvaldkonnas on kokku 670 166 eurot, mis on 84 516 eurot ehk 14,4 % rohkem, kui 2024. aastal.

Maakorralduse tegevusala real on eelarvestatud maa- ja teespetsialisti tööjõukulud ja nimetatud tegevustega seotud majandamiskulud.

Ehituse tegevusala real on eelarvestatud ehitus- ja hankespetsialisti, arhitekt-planeeringuspetsialisti ja ehitusreferendi tööjõukulud ning nende tegevustega seotud majandamiskulud. Lisaks Kehra linna keskosa detailplaneeringu kulud ja Aegviidu koolihoone ehitusauditi kulud.

Teede ja tänavate remondi eelarves on planeeritud kulud kruusakattega teede hoolduseks ja greiderdustöödeks, tolmutõrjeks, asfaltteede ja -platside aukude parandustöödeks, liiklusmärkide ja -tähiste soetamiseks ning jalgrattaparklate ja kergliiklusteede hooldusteks. Suuremamahulised remondi- ja pindamistööd vastavalt kinnitatud teehoiukavale on eelarvestatud investeerimisosas (vt. tabel 19).

Turismi tegevusvaldkonna kuludena on eelarvestatud Aegviidu Tervisedepoo tegevuskulud, Aegviidu terviseradade valgustuse kulud ja maa rendi maksed. Eelarvestatud summa väheneb, sest avalike supluskohtade hoolduskulud ja vee analüüside teostamise kulud ning avalike mänguväljakutega seotud kulud on kajastatud vaba aja tegevusvaldkonna all.

Üldmajanduslike arendusprojektide kuludeks on arendusvaldkonna tegevuste elluviimine, sh arendusjuhi personalikulud. Arendustegevuse all kajastatakse ka koostöö ja võrgustamise eesmärgil tehtud kulud, ettevõtluse-, tööhõive- ja kommunikatsioonitegevuse ning kodanikkonna arendamiseks tehtavad kulud. Eelarvestatud on arendusjuhi 1,0 ametikoha personalikulud ja kliimakava koostamise teenustasu.

Majanduse halduse real on eelarvestatud majandusspetsialisti, autojuhi jt majandusega seotud töötajate personalikulud ja nende tegevustega seotud majandamiskulud sh autode ja väikebussi rendi- ja hoolduskulud.

Detailsema info majanduse tegevusvaldkonna kuludest tegevusalade viisi annab tabel 12.

Tabel 12. Majanduse tegevusvaldkonna kulud

|  |  |  |  |
| --- | --- | --- | --- |
| Tegevusala nimetus | 2024. aasta eelarve | 2025. aasta eelarve | Muutus eurodes |
| Maakorraldus | 37 488 | 40 085 | 2 597 |
| Ehitus | 120 580 | 133 857 | 13 277 |
| Teede- ja tänavate remont | 186 550 | 190 450 | 3 900 |
| Turism | 47 156 | 41 366 | -5 790 |
| Üldmajanduslik arendus | 17 366 | 69 920 | 52 554 |
| Majanduse haldus | 176 510 | 194 488 | 17 978 |
| **Kokku majanduse kulud** | **585 650** | **670 166** | **84 516** |

### Keskkonnakaitse

2025. aasta eelarve keskkonnakaitse tegevusvaldkonna kuludeks kokku on 794 107 eurot, mis on 111 224 eurot ehk 16,3 % enam kui 2024. aastal.

Jäätmekäitluse eelarve summa sisaldab jäätmejaama majandamisega seotud kulutusi, jäätmete koristamise, kogumise ja veoga seotud kulutusi. Jäätmejaama opereerimise võttis vallavalitsus üle 01.12.2024.

Avalike alade puhastuse eelarve sisaldab kulutusi libedusetõrjeks ning tänavate ja kergliiklusteede puhastustöödeks.

Heitveekäitluse eelarve sisaldab kulutusi Kehra linna sademevee ärajuhtimisega seotud hooldustöödele, kraavide puhastamisele ja süvendamisele ning truupide korrashoiule.

Haljastuse tegevusala real on eelarvestatud kulud heakorratöödeks, muruniitmiseks ning Alavere ja Pikva pargi hoolduseks.

Keskkonnakaitse halduse eelarves kajastatakse keskkonnaspetsialisti personalikulud ja nimetatud tegevusega seotud majandamiskulud.

Detailsem info keskkonnakaitse kuludest tegevusalade viisi on toodud tabelis 13.

Tabel 13. Keskkonnakaitse tegevusvaldkonna kulud

|  |  |  |  |
| --- | --- | --- | --- |
| Tegevusala nimetus | 2024. aasta eelarve | 2025. aasta eelarve | Muutus eurodes |
| Jäätmekäitlus | 14 450 | 42 012 | 27 562 |
| Avalike alade puhastus | 410 000 | 475 000 | 65 000 |
| Heitveekäitlus | 22 360 | 27 900 | 5 540 |
| Haljastus | 206 073 | 220 797 | 14 724 |
| Keskkonnakaitse haldus | 30 000 | 30 806 | 806 |
| **Kokku keskkonnakaitse kulud** | **682 883** | **796 515** | **113 632** |

### Elamu- ja kommunaalmajandus, tervishoid

2025. aasta eelarve elamu- ja kommunaalmajanduse tegevusvaldkonna kuludeks kokku on 171 178 eurot, mis on 7 008 eurot ehk 4,3 % enam, kui 2024. aastal.

Elamumajanduse arendamise tegevusala real on kajastatud vallale kuuluvate korterite majandamisega seotud kulud ja kommunaalkulud. Eelarvesse on lisatud vahendid korterite remondikuludeks.

Tänavavalgustuse tegevusala real on kajastatud tänavavalgustusega seotud hooldus- ja remonttöödeks kokku summas 14 000 eurot, valgustuspostide rendikuludeks 6 600 eurot ja elektrienergia tarbimise kulud 40 000 eurot. Eelarvele on lisatud vahendid ettenägematuteks avariitöödeks 1 500 eurot.

Muu kommunaalmajanduse tegevusala real on kajastatud rendile antud hoonete ja ruumide majandamis- ning kommunaalkulud.

Tervishoiu tegevusala real on kajastatud tervisekeskuse hoonega seotud hoolduskulud: soojussõlme hooldus, elektrikäidu teenus, ventilatsiooniseadmete hooldus, ATS seadmete hooldus, lifti hoolduskulud ja hoone kindlustuskulud.

Lisandunud on avalike tervishoiuteenuste kulud, mis on mõeldud vaimse tervise teenuse korraldamiseks, et aidata parandada teenuste kättesaadavust. Vahendid selleks eraldatakse riigi poolt toetusfondi kaudu.

Detailsem info elamu- ja kommunaalmajanduse kuludest tegevusalade viisi on toodud tabelis 14.

Tabel 14. Elamu- ja kommunaalmajanduse ning tervishoiu tegevusvaldkonna kulud

|  |  |  |  |
| --- | --- | --- | --- |
| Tegevusala nimetus | 2024. aasta eelarve | 2025. aasta eelarve | Muutus eurodes |
| Elamumajanduse arendamine | 40 800 | 39 800 | -1 000 |
| Tänavavalgustus | 63 100 | 62 100 | -1 000 |
| Muu elamu-ja kom.majandus | 57 470 | 55 800 | -1 670 |
| Üldmeditsiiniteenused | 2 800 | 3 000 | 200 |
| Avalikud tervishoiuteenused | 0 | 10 478 | 10 478 |
| **Kokku elamu- ja kom.kulud** | **164 170** | **171 178** | **7 008** |

### Vaba aeg, kultuur ja sport

2025. aasta eelarve vaba aja-, kultuuri- ja spordi tegevusvaldkonna kuludeks kokku on 1 160 952 eurot, mis on 1 690 eurot vähem kui 2024. aastal.

Sporditegevuse eelarve real kajastatakse spordisaalide ja -rajatiste kasutamise eest makstavat summat, Anija valla osalust projekti „Kõrvemaa Rattaring“ tegevuskuludes ja kolme valla ühise tegutsemise lepingu alusel suusa- ja terviseradade hoolduse osamakse.

Puhkeparkide eelarve sisaldab avalike mänguväljakute hooldust ja remonti ning supluskohtade hoolduskulusid. Eelneval aastal oli kajastatud turismi tegevusala all.

Noortekeskuse eelarve real on arvestatud töötajate personalikulud, hoone majandamiskulud, Aegviidu noortekeskuse avamisega seotud kulud ja muud noortega seotud tegevuskulud. Eelarvestatud summa on väiksem, sest varasema aasta summa sisaldas ka projektide kulutusi.

Noorte huvialategevuseks eraldatakse vahendid riigi poolt toetusfondi kaudu sihtotstarbeliselt. Esialgsete andmete alusel eraldatakse raha 10 % vähem, kui varasemal aastal. Toetusraha abil tagatakse, et noortel oleks võimalik osaleda vähemalt kultuuri, spordi ning loodus-täppisteaduse ja tehnoloogia valdkondade huviringides. Riigi poolt eraldatud summa on eelarvestatud esialgsete andmete alusel.

Raamatukogude eelarves on planeeritud muuhulgas teavikute soetamised kokku summas 26 500 eurot. Lisaks komplekteeritakse teavikuid raamatukogudele Harju Maakonnaraamatukogu kaudu summas 9 469 eurot.

Anija Valla Kultuurikeskuse eelarve sisaldab lisaks Kehra rahvamaja tegevuskuludele ka kulusid Aegviidu, Alavere ja Voose rahvamaja tegevusteks.

Kalmistu eelarve sisaldab Aegviidu kalmistutega seotud tegevuskulusi.

Detailsem info vaba aja-, kultuuri- ja sporditegevuse kuludest on toodud tabelis 15.

Tabel 15. Vaba aja-, kultuuri- ja spordi tegevusvaldkonna kulud

|  |  |  |  |
| --- | --- | --- | --- |
| Tegevusala nimetus | 2024. aasta eelarve | 2025. aasta eelarve | Muutus eurodes |
| Sporditegevus | 316 725 | 316 725 | 0 |
| Puhkepargid | 0 | 30 790 | 30 790 |
| Noortekeskus | 138 160 | 127 375 | -10 785 |
| Noorte huvitegevus | 113 684 | 79 568 | -34 116 |
| Anija valla noortekogu | 1 600 | 1 500 | -100 |
| Avalike raamatukogude komplekt. | 9 469 | 9 469 | 0 |
| Anija Valla Keskraamatukogu | 140 355 | 145 292 | 4 937 |
| Aegviidu Vallaraamatukogu | 61 220 | 63 562 | 2 342 |
| Anija Valla Kultuurikeskus | 361 939 | 364 815 | 2 876 |
| Kalmistud | 19 490 | 21 856 | 2 366 |
| **Kokku vaba aeg, kultuur, sport** | **1 162 642** | **1 160 952** | **-1 690** |

### Haridus

2025. aasta eelarve haridusele kokku on 8 081 005 eurot, mis on 340 964 eurot ehk 4,4 % enam, kui 2024. aastal. Vabariigi Valitsuse 2. jaanuari 2025 korralduse nr 4 andmete alusel eraldatakse riigi poolt 2025. aastaks vahendeid üldhariduskoolidele hariduskulude katteks on 2 747 864 eurot, mis on 106 972 eurot enam, kui eelneval aastal. Tõus tuleneb õpilaste arvu kasvust põhikooli astmes. Õpetajate alampalga tõusu planeeritud ei ole.

Riigi poolt eraldatav hariduskulude toetus gümnaasiumi astme õpetajate tööjõukuludeks on kokku 214 558 eurot, mis ei ole piisav ning valla enda eelarve vahenditest lisatakse juurde 15 730 eurot.

Riigi poolt eraldatav haridustoetus põhikooli õpetajate, õppealajuhatajate ja direktorite tööjõukuludeks kokku on 2 251 966 eurot. Tegelik vajadus on 2 499 679 eurot ehk 10,1 % nimetatud tööjõukuludest kaetakse valla enda eelarve vahendite arvelt.

Teistele omavalitsustele makstakse Anija valla laste eest koolide õppekohatasud ja lasteaia osalustasud.

Koolitranspordi kulude eelarve real on kajastatud Aegviidu, Näpi ja Porkuni koolilaste transpordikulud ja Raasiku Vallavalitsusele makstav bussitranspordi hüvitis.

Koolilõuna kuludeks on arvestatud 195 eurot ühe õpilase kohta aastas ja eelarve tõus tuleneb laste arvu muutustest. Riigipoolne toetuse määr ei muutu võrreldes varasema aastaga. Lisatud on käibemaksumäära tõusust tulenev lisakulu.

Õpilaste majutuskuludeks on arvestatud kuni viie õpilase õpilaskodu tasud.

Hariduse halduse eelarves on arvestatud lisavahendid meeskonnakoolituseks.

Hariduse tegevusvaldkonna eelarved tegevusalade ja asutuste lõikes on toodud tabelis 16.

Tabel 16. Hariduse tegevusvaldkonna kulud.

|  |  |  |  |
| --- | --- | --- | --- |
| Nimetus | 2024. aasta eelarve | 2025. aasta eelarve | Muutus eurodes |
| Aegviidu lastaed | 458 952 | 486 792 | 27 840 |
| Kehra Lasteaiad | 2 125 316 | 1 945 662 | -179 654 |
| Alavere lasteaed | 121 170 | 390 993 | 269 823 |
| Muud lasteaiad | 52 938 | 60 228 | 7 290 |
| Alavere kool | 715 556 | 731 496 | 15 940 |
| Aegviidu kool | 606 758 | 697 076 | 90 318 |
| Muud põhikoolid | 91 328 | 87 188 | -4 140 |
| Kehra Gümnaasium | 2 857 640 | 2 944 218 | 86 578 |
| Muud gümnaasiumid | 72 420 | 65 400 | -7 020 |
| Kehra Kunstidekool | 416 298 | 413 029 | -3 269 |
| Koolitransport | 18 489 | 11 900 | -6 589 |
| Koolitoit | 137 414 | 181 700 | 44 286 |
| Õpilaskodude tasud | 11 844 | 11 297 | -547 |
| Hariduse abiteenused | 5 111 | 0 | -5 111 |
| Hariduse haldamine | 48 807 | 54 026 | 5 219 |
| **Kokku hariduse kulud** | **7 740 041** | **8 081 005** | **340 964** |

### 3.3.8 Sotsiaalne kaitse

2025. aasta eelarve sotsiaalse kaitse tegevusteks on kokku 1 121 066 eurot, mis on 82 326 eurot ehk 7,9 % enam kui 2024. aastal. Sotsiaalse kaitse tegevusvaldkonna alla planeeritakse kulutused puuetega inimeste tegevustele ja nende hooldajatele, eakate hooldekodude teenustele, koduhooldajatele, laste sotsiaalsele kaitsele ja sotsiaalsele toimetulekule.

Sotsiaalhoolekandeasutustele eakate hooldetasud on eelarvestatud makstavate toetustena (vt. tabel 7).

Eakate sotsiaalse kaitse tegevuste eelarve kulud sisaldavad eakate ja liikumispuudega inimeste sotsiaalteenuseid.

Koduteenuste osutamisega seotud kulude eelarves on planeeritud abivajavate eakatele osutatavate teenused.

Laste ja noorte asendus- ja järelhooldusteenuste eelarve vahenditest kaetakse asendus- ja perekodude kulud. Kulude tõus tuleneb üldisest kohatasude tõusust ja lisaks on planeeritud Kehra perekodu tegevus lõpetada ja asendusteenusele paigutada lapsed teise teenuse pakkuja juurde.

Perekondade sotsiaalse kaitse kuludena oli eelarvestatud peredele tugiteenustega seotud kulud: laste ja lastega perede nõustamisteenused (perelepitus, kriisinõustamine, psühholoogiline nõustamine). Nimetatud personalikuludest üks ametikoht on eelarvestatud 2025. aastal sotsiaalse kaitse halduse eelarves.

Puuetega laste teenusteks on eelarvestatud transpordikulud kooli ja tagasi. Sõidud toimuvad neljal marsruudil: kahel suunal Tallinnas ning Lääne-Virumaal Näpile ja Porkunisse.

Eelarvereal eluasemeteenused sotsiaalsetele riskirühmadele, kajastatakse sotsiaalmaja Kehra Kose mnt 22 ülalpidamiskulud.

Erihoolekande kulude eelarve arvestamise aluseks on teenust vajavate klientide arv. Kulud katab Sotsiaalministeerium.

Sotsiaalse kaitse haldamise eelarves on arvestatud sotsiaalosakonna töötajate personalikulud ja osakonna muud tegevuskulud.

Matusetoetuste eelarve real on kajastatud omasteta lahkunute matmiskulud.

Detailsem info sotsiaalse kaitse tegevusvaldkonna kuludest tegevusalade viisi on toodud tabelis 17.

Tabel 17. Sotsiaalse kaitse tegevusvaldkonna kulud

|  |  |  |  |
| --- | --- | --- | --- |
| Tegevusala nimetus | 2024. aasta eelarve | 2025. aasta eelarve | Muutus eurodes |
| Eakate sotsiaalne kaitse | 7 600 | 11 000 | 3 400 |
| Eakate koduteenused | 29 527 | 43 220 | 13 693 |
| Asendus- ja järelhooldusteenus | 228 280 | 491 351 | 263 071 |
| Perekondade ja laste sotsiaalne kaitse | 73 847 | 28 836 | -45 011 |
| Laste ja noorte tugisüsteemide projektid | 37 026 | 8 212 | -28 814 |
| Perekodu | 154 139 | 9 861 | -144 278 |
| Puuetega laste teenused | 126 237 | 91 356 | -34 881 |
| Eluasemeteenused riskirühmadele | 35 300 | 35 653 | 353 |
| Kehra Sotsiaalkeskus | 112 753 | 127 313 | 14 560 |
| Erihoolekande teenused | 24 480 | 26 086 | 1 606 |
| Sotsiaalse kaitse haldus | 207 551 | 246 178 | 38 627 |
| Matusetoetused | 1 000 | 2 000 | 1 000 |
| **Kokku sotsiaalse kaitse kulud** | **1 037 740** | **1 121 066** | **83 326** |

# Investeerimistegevus

KOFS-i kohaselt planeeritakse investeerimistegevuse eelarve osas põhivara müügid ja soetused, saadavad ja antavad sihtfinantseerimised põhivara soetusteks, osaluse soetused ja müügid, muude aktsiate ja osade soetused ja müügid, antavad ja tagasilaekuvad laenud ning finantstulud ja -kulud. Seaduses kasutatav põhivara soetuse mõiste sisaldab materiaalse ja immateriaalse põhivara seotust sh raamatupidamise seaduse alusel ka renoveerimist, kuna renoveerimise tulemusena tehakse vara väärtuse tõstmiseks kulutusi, mille järel vara kasutatakse pikema perioodi jooksul kui üks aasta. Investeeringu piirmäär on 10 000 eurot ilma käibemaksuta ja väiksema maksumusega seotused kajastatakse põhitegevuse kuludena.

Põhivara soetus ja põhivara soetamiseks antav sihtfinantseerimine kajastatakse investeerimistegevuse eelarveosas seaduse kohaselt summa miinusmärgiga. Põhivara müük ja põhivara soetamiseks saadav sihtfinantseerimine kajastatakse investeerimistegevuse eelarveosas summa pluss märgiga ning sellele liidetakse finantstulude ja -kulude vahe. Investeerimistegevuse eelarveosa kogusumma leidmine on vajalik eelarve tasakaalu, ülejäägi või puudujäägi õigeks arvestamiseks.

Põhivara müügist 2025. aastal on planeeritud saada tulu 247 700 eurot. Võõrandatakse vallale mittevajalikud korteriomandid ja kinnistud.

Põhivara investeeringud on kavandatud vastavalt valla arengukavale. Investeeringute maht kokku 2 106 750 eurot, millest toetuste vahendite abil 904 480 eurot ja laenu vahenditest 1 202 270 eurot. Detailsem info objektide viisi on toodud tabelis 19.

Põhivara soetusteks antav sihtfinantseerimise eelarvestatud summa on kokku 60 000 eurot, millest 20 000 eurot eraldatakse vallavolikogu otsuse alusel taotluse esitanud vabaühendustele ja 40 000 eurot hajaasustuse programmist toetust taotlejatele.

Finantstuludeks on pangakontodel oleva raha jäägilt saadavad intressid. Eelarvestatud tulude arvestamise aluseks on 2024. aasta tegelik laekumine. Tulude summa on suurem võrreldes varasema aastaga, kuna pangad on tõstnud üleöödeposiidi intressmäärasid.

Finantskuludeks on laenudelt makstavad intressid. Euribori määraks on arvestatud 3,1-3,8 %, millele lisandub krediidiasutuse intressimäär.

2025. aasta investeerimistegevuse koondandmed on toodud tabelis 18.

Tabel 18. Investeerimistegevuse koondsummad

|  |  |  |
| --- | --- | --- |
| Investeerimistegevus | 2024. aasta eelarve | 2025. aasta eelarve |
| Põhivara müük | 407 840 | 247 700 |
| Põhivara soetus | -1 646 654 | -1 864 200 |
| Saadav sihtfinantseerimine põhivara seotusteks | 583 444 | 724 480 |
| Antav sihtfinantseerimine põhivara seotusteks | -60 000 | -60 000 |
| Osaluse soetus | -408 363 | -250 000 |
| Finantstulud | 4 500 | 6 000 |
| Finantskulud | -290 483 | -272 810 |
| **Kokku investeerimistegevus** | **-1 409 716** | **-1 468 830** |

## Investeeringuobjektid

2025. aastaks investeeringute maht kokku on 2 106 750 eurot, sh osaühingule Raven makstav reservkapitali sissemakse 250 000 eurot Aegviidu Nikerjärve ÜVK ehitustöödeks.

Eelarvestatud investeeringute aluseks on Anija Vallavolikogu 24.10.2024 määrus nr 63 „Anija valla arengukava aastateks 2023-2028“ kinnitatud lisa nr 1 investeeringute kava

Teede remondiks ja ehitusteks kavandatud objektid on vastavuses Anija Vallavolikogu 19.09.2024 määrus nr 59 „Anija valla teede ja tänavate teehoiukava aastateks 2024-2027“ kinnitatud teehoiukavaga. Kokku investeeringute maksumus 437 440 eurot, millest suurim investeering on Soodla kergliiklustee projekteerimine ja rajamine.

Kehra Gümnaasiumi vajadus lifti järele on olnud päevakorras ammu. Käesoleval õppeaastal õpib mujal koolides 3 liikumispuudega Anija valla last, kellele lifti olemasolul on võimalik pakkuda kohta kodulähedases koolis. Nende laste õppekoha tasude suurus kogu õppeperioodi peale on tänases vääringus ligikaudu 35 000 eurot. Lisaks tagab Anija vallavalitsus lastele transpordi kooli ja koju.

2025. aastaks planeeritud investeeringute objektid koos maksumuste ja finantseerimisallikatega on toodud tabelis 19.

Tabel 19. 2025. aastaks kavandatud investeeringuobjektid

|  |  |  |  |
| --- | --- | --- | --- |
| Investeeringuobjekti nimetus | Eelarvestatud maksumus | sellest | |
| laenu vahendid | toetused |
| **Elu- ja looduskeskond** |  |  |  |
| Avalike mänguplatside rajamine ja renoveerimine | 30 000 | 30 000 |  |
| Tuletõrje süsteemide ja veevõtukohtade korrastamine | 20 000 | 20 000 |  |
| **Haridus** |  |  |  |
| Aegviidu LA õueala ja kõlakoja pargi uuendamine | 25 000 | 25 000 |  |
| Alavere LA õueala uuendamine | 25 000 | 25 000 |  |
| Aegviidu kooli hoone renoveerimisprojekt ja renov. | 120 000 | 60 000 | 60 000 |
| Kehra gümnaasiumi lift | 95 000 | 95 000 |  |
| Kehra gümnaasiumi köögi ümberehitus | 50 000 | 50 000 |  |
| **Kultuur, sport ja noorsootöö** |  |  |  |
| Alavere kooli ja lasteaia vaheline kõrgendatud künnisega sebra | 50 000 | 50 000 |  |
| Kehra spordihoone remont | 130 000 | 130 000 |  |
| **Sotsiaalkeskond** |  |  |  |
| Kogukonnapõhise toetatud eluaseme rajamine Kehrasse | 859 310 | 214 830 | 644 480 |
| **Kommunaalmajandus ja taristu** |  |  |  |
| Aegviidu Nikerjärve ÜVK | 250 000 | 250 000 |  |
| Teehoiukava | 237 440 | 237 440 |  |
| Bussipeatuste ajakohastamine | 15 000 | 15 000 |  |
| Kergliiklustee Soodla-Kõrvemaa projekteerimine ja rajamine | 200 000 |  | 200 000 |
| **KOKKU** | **2 106 750** | **1 202 270** | **904 480** |

## Antavad ja saadavad toetused põhivara soetusteks

2025. aasta eelarvesse on planeeritud anda põhivara sihtfinantseerimisena toetust omaosaluse kaasfinantseerimiseks kokku 310 000 eurot, millest

1) Osaühingule Raven 250 000 eurot Aegviidu Nikrejärve ÜVK rajamiseks. Makse tehakse osaühingu reservkapitali sissemaksena.

2) Hajaasutuse programmi raames toetusteks 40 000 eurot. Toetust makstakse valla kodanikele, kes esitavad vastavad taotlused. Regionaal- ja Põllumajandusministeerium finantseerib nimetatud summast 50%.

3) Vabaühendustele eraldamiseks investeeringutoetuste reserv on eelarvestatud 20 000 eurot. Toetuse eraldamise otsustab Anija Vallavolikogu.

2025. aastaks planeeritud saadavad toetused investeeringuteks:

|  |  |  |
| --- | --- | --- |
| Toetuse andja | Investeeringuobjekt | Toetuse summa |
| Sotsiaalministeerium | Eakate teenusmaja | 644 480 |
| Kliimaministeerium | Aegviidu kooli hoone | 60 000 |
| Regionaal- ja Põllum.min. | Hajaasutuse programm | 20 000 |
| **KOKKU** |  | **724 480** |

# Finantseerimistegevus

KOFS-i alusel kuuluvad finantseerimistegevuse eelarveosa koosseisu laenude võtmine, võlakirjade emiteerimine, kapitalirendi- ja faktooringukohustuste võtmine, kohustuste võtmine teenuste kontsessioonikokkulepete alusel ning võetud laenude tagasimaksmine, kapitalirendi- ja faktooringkohustuste täitmine, emiteeritud võlakirjade lunastamine ning tagasimaksed teenuste kontsessioonikokkulepete alusel. Finantseerimistegevuse kogusumma on üks komponent eelarve ülejäägi ja puudujäägi arvestamisel.

## Laenud

Valla laenukoormus seisuga 31.12.2024.a. kokku on 6 387 761 eurot. 2025. aastal on maksegraafikute alusel laenukohustuste põhiosa tagasimakseid kokku summas 543 794 eurot ja lisaks intressikulu kokku summas 290 483 eurot. Intressikulude arvestamisel on võetud Euribori intressimääraks vastavalt krediidiasutuse poolt kehtestatud määr seisuga 30.11.2024.

2025. aasta eelarves on planeeritud võtta investeeringuteks laenu 1,24 miljonit eurot. Laenuga finantseeritavate investeeringute objektidest annab ülevaate tabel 19.

Anija vallal on kuus kehtivat laenulepingut:

1. SA Keskkonnainvesteeringute Keskus – Kehra reoveekogumisala veevarustuse ja kanalisatsioonisüsteemide rekonstrueerimine ja laiendamine, kaasrahastamise omafinantseeringu katteks võetud laen. Laenu põhiosa tagasimaksed algasid 01.01.2013 ja lõpevad 27.08.2028. Laenu jääk 01.01.2025 seisuga on 245 545 eurot. Intressimäär 1 % + Euribor 3,311%.
2. Swedbank – 2018. aastal võetud laen summas 1,2 miljonit eurot valla teede remondiks ja EL projektide investeeringute omaosaluse katteks. Laenu põhiosa tagasimaksed algasid 15.01.2019 ja lõpevad 16.07.2028. Laenu jääk 01.01.2025 seisuga 480 304 eurot. Intressimäär 1,12 % + Euribor 3,634 %.
3. SEB pank – 2019. aastal võetud laen summas 0,55 miljonit eurot EL projektide investeeringute omaosaluse katteks. Laenu põhiosa tagasimaksed algasid 15.01.2020. aastal ja lõpevad 15.01.2028. Laenu jääk 01.01.2025 seisuga 224 225 eurot. Intressimäär 1,25 % + Euribor 3,8 %.
4. SEB pank – 2021. aastal sõlmiti laenuleping 2,5 miljoni euro kohta, millest 2021. aastal kasutati 1,5 miljonit eurot Alavere koolihoone renoveerimiseks ja 2022. aastal võeti välja 1,0 miljonit eurot Kehrasse uue lasteaia ehitamiseks. Põhiosa tagasimaksed algasid 2022. aastal ja lõpevad 2031. aastal. Laenu jääk 01.01.2025 seisuga 1 990 203 eurot. Intressimäär 0,71 % + Euribor 3,408 %.
5. SEB pank – 2022. aastal võetud laen summas 1,35 miljonit eurot Kehrasse uue lasteaia ehitamiseks ja investeeringute omaosaluse kaasfinantseerimiseks. Põhiosa tagasimaksed algasid 2023. aastal ja lõpevad 07.12.2033.a. Laenu jääk 01.01.2025 seisuga 1 126 716 eurot. Intressimäär 1,04 + Euribor 3,196 %.
6. SEB pank – 2023 ja 2024 aastal võetud laen summas 2,5 miljonit eurot Kehra-Anija kergtee ehituseks ja Lastetare hoone juurdeehituseks. Laenu põhiosa tagasimaksed algasid jaanuaris 2024 ja lõpevad 07.12.2033.a. Laenu jääk 01.01.2025 seisuga 2 320 768 eurot. Intressimäär 1,104 % + Euribor 3,494 %.

## Pikaajalised kohustused

Vastavalt Anija Vallavolikogu 14.04.2022 otsusele nr 49, soetati Keskkonnaministeeriumilt Kehra linnas asuvad elamumaad Salo tn 2, 4, 6 ja 8 ning Põhja tn 1a, 3 ja 3a. Kinnistute eest kulus tasumisele 343 850 eurot järgneval neljal aastal neljas võrdses osas. Osamakse suurus on 85 962,50 eurot aastas. Esimene osamakse tasuti 2023. aastal, teine osamakse tasuti 2024. aastal. Kolmanda osamakse tasumine on kavandatud 2025. aasta eelarves.

## Finantseerimistegevuse koond

Finantseerimistegevuse eelarveosa kogusumma leidmiseks lahutatakse eelarveaastal võetava laenu summast tagasimakstavate laenude põhiosa maksed ja pikaajaliste kohustuse põhiosa maksed.

2025. aasta finantseerimistegevuse koondsummad on toodud tabelis 20.

Tabel 20. Finantseerimistegevuse koondsummad

|  |  |  |
| --- | --- | --- |
| Finantseerimistegevuse liik | 2024. aasta eelarve | 2025. aasta eelarve |
| Laenude võtmine | 1 550 000 | 1 240 000 |
| Võetud laenude tagasimaksed | -610 920 | -543 794 |
| Pikaajaliste kohustuste tasumine | -85 963 | -85 963 |
| **Kokku finantseerimistegevus** | **853 117** | **610 243** |

# Likviidsete varade muutus

KOFS-i alusel kuuluvad likviidsete varade muutuse eelarveosa koosseisu raha ja pangakontode saldo muutus, rahaturu- ja intressifondide aktsiate või osakute saldo muutus ning soetatud võlakirjade saldo muutus. Kohalikel omavalitsustel võib olla pangadeposiite ja väärtpabereid, mida käsitletakse seaduse kohaselt likviidsete varadena, kui neid saab vahetada suhteliselt lühikese ajaperioodi jooksul raha vastu ja neil puudub oluline turuväärtuse muutuse risk. Kohaliku omavalitsuse üksuse osalusi, muid aktsiaid ja osasid, nende väärtpaberite soetust ja müüki kajastatakse investeerimistegevuse eelarve osas.

Likviidsete varade saldo suurenemine kajastatakse vastavas eelarveosas plussiga, saldo vähenemine kajastatakse summa miinusega. Sarnaselt investeerimis- ja finantseerimistegevuse tulemite kajastamisele on vastav regulatsioon vajalik eelarve ülejäägi või puudujäägi arvestamiseks. Eelarve tulem peab võrduma likviidsete varade muutuse eelarve kogusumma ja finantseerimistegevuse eelarveosa kogusumma vahega. Eelarve on puudujäägis, kui eelarve tulem on negatiivne.

2025. aasta eelarve tulem ja tasakaal

|  |  |  |
| --- | --- | --- |
| Eelarveosa nimetus | 2024. aasta | 2025. aasta |
| Põhitegevuse tulude eelarveosa kogusumma | 13 507 485 | 14 175 000 |
| Põhitegevuse kulude eelarveosa kogusumma | -13 309 170 | -14 067 831 |
| Põhitegevuse tulem | 198 315 | 107 169 |
| Investeerimistegevuse eelarveosa kogusumma | -1 409 716 | -1 468 830 |
| Finantseerimistegevuse eelarveosa kogusumma | 853 117 | 610 243 |
| Likviidsete varade muutuse eelarveosa kogusumma | -358 284 | -340 011 |
| Likviidsed vahendid | 415 986 | 340 011 |
| Likviidsete vahendite jääk | 57 702 | 0 |
| Nõuete ja kohustuste muutus | O | 411 407 |

# Netovõlakoormus

KOFS pöörab suurt tähelepanu omavalitsuste võlakoormusele. Seaduse kohaselt on netovõlakoormus laenukohustiste ja likviidsete varade vahe aruandeaasta lõpu seisuga. Võlakoormuse arvestamisel lähtutakse netoarvestuse põhimõttest, et suuremas summas likviidsete vahendite olemasolul saaks omavalitsusüksustele võimaldada suuremas summas kohustuste võtmist. Netovõlakoormuse arvestuses võetakse arvesse erinevad võlakohustused, sh võetud laenud, kapitalirendi- ja faktooringukohustused, emiteeritud võlakirjad, tasumise tähtajaks täitmata jäänud kohustused, tagastamisele kuuluvad sihtfinantseerimisena ja kaasfinantseerimisena saadud ettemaksed, pikaajalised võlad tarnijatele, teenuste kontsessioonikokkulepetest tekkivad kohustused ja muud pikaajalised kohustused, mis nõuavad tulevikus rahast loobumist. Anija valla netovõlakoormuse arvestusse võetakse laenukohustused ja pikaajalised kohustused.

Netovõlakoormus võib aruandeaasta lõpul ulatuda lõppenud aruandeaasta kuuekordse põhitegevuse tulude ja põhitegevuse kulude vaheni, kuid ei tohi ületada sama aruandeaasta põhitegevuse tulude summat. Kui vahe on väiksem, kui 60 % vastava aruandeaasta põhitegevuse tulud, võib netovõlakoormus ulatuda kuni 60 % vastava aruandeaasta põhitegevuse tuludest. Seadus kehtestab netovõlakoormuse ülemmäära, mis sõltub omafinantseerimise võimekusest.

Netovõlakoormuse näitajad:

|  |  |  |
| --- | --- | --- |
| Anija vald | 2024. eelarveaasta lõpu seisuga | 2025. eelarveaasta lõpu seisuga |
| Põhitegevuse tulud | 13 507 485 | 14 175 000 |
| Laenukohustuste jääk | 6 387 761 | 6 998 004 |
| Pikaajaliste kohustuste jääk | 171 926 | 85 963 |
| Likviidsete varade suunamata jääk | 57 702 | 0 |
| Netovõlakoormus (eurodes) | 6 559 687 | 7 083 967 |
| Netovõlakoormus % | 48,6 | 50,0 |

**Eelnõu vastavus Euroopa Liidu õigusele**

Eelnõu ei ole vastuolus Euroopa Liidu õigusega.

**Määruse jõustumine**

Eelnõu valmis koos kooskõlastusega jaanuaris 2025. aastal.

Määrus jõustub kolmandal päeval Riigi Teatajas avaldamisest ja määrust rakendatakse tagasiulatuvalt alates 01.01.2025.